CELEX: C2007/235/52
Language: el
Date: 2007-10-06 00:00:00
Title: Υπόθεση F-84/06: Προσφυγή-αγωγή της 5ης Ιουνίου 2007 — Marcuccio κατά Επιτροπής

6.10.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 235/28
            
         Προσφυγή-αγωγή της 5ης Ιουνίου 2007 — Marcuccio κατά Επιτροπής
   (Υπόθεση F-84/06)
   (2007/C 235/52)
   Γλώσσα διαδικασίας: η ιταλική
   Διάδικοι
   
      Προσφεύγων-ενάγων: Luigi Marcuccio (Tricase, Ιταλία) (εκπρόσωπος: G. Cipressa, δικηγόρος)
   
      Καθής-εναγομένη: Επιτροπή των Ευρωπαϊκών Κοινοτήτων
   Αιτήματα του προσφεύγοντος-ενάγοντος
   Ο προσφεύγων-ενάγων (στο εξής: προσφεύγων) ζητεί από το Δικαστήριο Δημόσιας Διοίκησης:
   
               —
            
            
               να ακυρώσει την απόφαση με την οποία απορρίφθηκε η από 20 Ιουνίου 2005 αίτηση, που απεστάλη από τον προσφεύγοντα στις 21 Ιουνίου 2005, προς το Εκκαθαριστικό Γραφείο του Κοινού Καθεστώτος υγειονομικής ασφαλίσεως της Ευρωπαϊκής Κοινότητας·
            
         
               —
            
            
               να ακυρώσει, εφόσον παρίσταται ανάγκη, τον από 18 Ιουλίου 2005 κατάλογο των επιστρεπτέων ιατρικών εξόδων·
            
         
               —
            
            
               να ακυρώσει, εφόσον παρίσταται ανάγκη, τη σιωπηρή απόφαση της αρμόδιας για τους διορισμούς αρχής να απορρίψει την από 23 Δεκεμβρίου 2005 διοικητική ένσταση του προσφεύγοντος·
            
         
               —
            
            
               να υποχρεώσει την καθής-εναγομένη (στο εξής: καθής) να καταβάλει στον προσφεύγοντα, για την επιστροφή ολόκληρου του ποσού των ιατρικών εξόδων στα οποία υποβλήθηκε ο προσφεύγων και των οποίων την επιστροφή ζήτησε στις 20 Ιουνίου 2005 από το Κοινό Καθεστώς ή για την αποκατάσταση της ζημίας που προκλήθηκε από τις παράνομες μορφές συμπεριφοράς της καθής έναντι του προσφεύγοντος, τη διαφορά μεταξύ του 100 % των ιατρικών εξόδων και του ποσού των ιατρικών εξόδων που επιστράφηκε στον προσφεύγοντα, δηλαδή το ποσό των 89,56 ευρώ ή το μεγαλύτερο ή μικρότερο ποσό που το Δικαστήριο Δημόσιας Διοίκησης θα καθορίσει κατά δίκαιη κρίση για οποιαδήποτε ή και για τις δύο από τις πιο πάνω νόμιμες αιτίες·
            
         
               —
            
            
               να υποχρεώσει την καθής να καταβάλει στον προσφεύγοντα τόκους υπερημερίας προς 10 % ετησίως, με ετήσιο ανατοκισμό από τις 21 Ιουνίου 2005 μέχρι την πραγματική εξόφληση, ή με τον ανατοκισμό και από την ημερομηνία που το Δικαστήριο Δημόσιας Διοίκησης θα καθορίσει κατά δίκαιη κρίση, επί του ποσού των 89,56 ευρώ ή του μεγαλύτερου ή μικρότερου ποσού που το Δικαστήριο Δημοσίας Διοίκησης θα κρίνει δίκαιο για την επιστροφή του 100 % των ιατρικών εξόδων·
            
         
               —
            
            
               να καταδικάσει την καθής στα δικαστικά έξοδα.
            
         Ισχυρισμοί και κύρια επιχειρήματα
   Ο προσφεύγων, προς στήριξη της προσφυγής-αγωγής του, προβάλλει τους ακόλουθους τρεις ισχυρισμούς:
   
               1)
            
            
               απόλυτη έλλειψη αιτιολογίας, και λόγω του ότι ουδαμώς ερευνάται η υπόθεση, οπότε ουδόλως γίνεται κατανοητό γιατί η Κοινότητα δεν αναγνώρισε στον προσφεύγοντα το δικαίωμα να του επιστραφεί το 100 % και όχι μέρος των ιατρικών εξόδων του. Επί πλέον, είναι προφανές ότι η διοίκηση δεν εξέτασε δεόντως τα πραγματικά περιστατικά που αφορά η από 20 Ιουνίου 2005 αίτηση του προσφεύγοντος, εν ανάγκη λαμβάνοντας υπόψη όλα τα στοιχεία που αυτός είχε προσκομίσει·
            
         
               2)
            
            
               παράβαση του δικαίου, καθόσον η cπαθολογική κατάσταση του προσφεύγοντος ήταν τέτοιας φύσεως ώστε κατά το άρθρο 72 του Κανονισμού Υπηρεσιακής Καταστάσεως των υπαλλήλων ο προσφεύγων να έχει δικαίωμα να του επιστραφεί το 100 % των ιατρικών εξόδων·
            
         
               3)
            
            
               παράβαση του καθήκοντος προνοίας και του καθήκοντος χρηστής διοικήσεως, καθόσον από ολόκληρη την υπόθεση προκύπτει ότι η καθής παρέλειψε να λάβει δεόντως υπόψη τα συμφέροντα του προσφεύγοντος και δημιούργησε πλήθος συναφών πράξεων και γεγονότων τα οποία, λόγω της κατάφωρης ελλείψεως νομιμότητας και του σημαντικού χρονικού διαστήματος εντός του οποίου έλαβαν χώρα, συνιστούν παράβαση των πιο πάνω καθηκόντων, το δεύτερο μάλιστα εκ των οποίων προβλέπεται στο άρθρο 41 του Χάρτη θεμελιωδών δικαιωμάτων της Ευρωπαϊκής Ενώσεως.